Materiál predkladaný na 2/12 zasadnutie
Dozornej rady Sociálnej poisťovne
konané dňa 24. apríla 2012

												
5

ODBORNÉ STANOVISKO 
HLAVNÉHO KONTROLÓRA SOCIÁLNEJ POISŤOVNE
K NÁVRHU ÚČTOVNEJ ZÁVIERKY SOCIÁLNEJ POISŤOVNE
ZA ROK 2011

Dôvod predloženia:	
podľa § 245c písm. b) bodu 2 zákona
č. 461/2003 Z.z. o sociálnom poistení
v znení neskorších predpisov	

 

Materiál predkladá:		
Ing. Valent Mokrý 
hlavný kontrolór Sociálnej poisťovne

Materiál obsahuje:
1.	Návrh uznesenia Dozornej rady Sociálnej poisťovne

2.	Odborné stanovisko hlavného kontrolóra Sociálnej poisťovne k návrhu účtovnej závierky Sociálnej poisťovne za rok 2011

Návrh uznesenia
Dozornej rady Sociálnej poisťovne 

Dozorná rada Sociálnej poisťovne

berie na vedomie
odborné stanovisko hlavného kontrolóra Sociálnej poisťovne k návrhu účtovnej závierky Sociálnej poisťovne za rok 2011.

							

 

ODBORNÉ STANOVISKO
HLAVNÉHO KONTROLÓRA SOCIÁLNEJ POISŤOVNE 
K NÁVRHU ÚČTOVNEJ ZÁVIERKY SOCIÁLNEJ POISŤOVNE
ZA ROK 2011

Hlavný kontrolór Sociálnej poisťovne prekladá Dozornej rade Sociálnej poisťovne odborné stanovisko k návrhu účtovnej závierky Sociálnej poisťovne za rok 2010 v súlade s § 245c, písm. b), bod 2 zákona č. 461/2003 Z. z. o sociálnom poistení v znení neskorších predpisov .

	S návrhom účtovnej závierky Sociálnej poisťovne za rok 2011 po jeho doručení som sa podrobne oboznámil.

	Súčasťou predloženého Návrhu účtovnej závierky Sociálnej poisťovne za rok 2011 sú: Súvaha k 31. decembru 2011 (ďalej len súvaha), Výkaz ziskov a strát k 31. decembru 2011 (ďalej len výkaz ziskov a strát), Poznámky doplnené o tabuľkovú časť (ďalej len poznámky) a Správa o kontrolnej činnosti Dozornej rady Sociálnej poisťovne za  rok 2011.

	Predložené účtovné výkazy: súvaha a výkaz ziskov a strát a poznámky k nim prezentujú skutočnosti a informácie v nich uvedené za Sociálnu poisťovňu jasne, prehľadne a zrozumiteľne.  

Výsledkom porovnania aktív a pasív v súvahe a nákladov a výnosov vo výkaze ziskov a strát je prezentovaný dosiahnutý výsledok hospodárenia Sociálnej poisťovne, 
za rok 2011 spolu po zdanení a to  	          strata 	 	 vo výške  27 712,32 €, 
z toho za zdaňovanú činnosť je to                    strata              vo výške  27 711,94 €
Za bezprostredne predchádzajúce účtovné obdobia, t.j. 
za rok 2010 bol výsledok hospodárenia		strata 		vo výške 124 460,07 €
za rok 2009 bol výsledok hospodárenia 		strata 		vo výške 208 465,15 €, 
za rok 2008 to bola 					strata 		vo výške   31 451,80 €. 

Strata vykázaná Sociálnou poisťovňou v účtovnom období, t.j. v roku 2008, 2009 a v účtovnom období roku 2010 bola vysporiadaná s Fondom dlhodobého majetku (vo výške odpisov za príslušný majetok) a so správnym fondom v nasledujúcom účtovnom období.

V návrhu účtovnej závierky je uvedené, že dosiahnutý výsledok hospodárenia Sociálnej poisťovne za rok 2011, t.j. strata vo výške 27 712,32 € bude v nasledujúcom účtovnom období vyrovnaná s účtom účtovnej skupiny 90 – Fond dlhodobého majetku. 

Celkový hospodársky výsledok (strata) zo zdaňovanej činnosti Sociálnej poisťovne za rok 2011 je v sume 27 711,94 EUR. Vyčíslený údaj má charakter účtovnej straty a vyjadruje časť z objemu nákladov na odpisy z vlastného majetku Sociálnej poisťovne, a časť nákladov, ktoré súvisia s činnosťou, ktorou sa dosahuje, alebo zisk dá dosiahnuť (nájomné, ubytovacie a stravovacie služby).

	Poznámky v plnom rozsahu popisujú a vysvetľujú skutočnosti v jednotlivých riadkoch súvahy a výsledovky, jasne a prehľadne uvádzajú údaje o platných právnych predpisoch citovaním príslušného zákona o účtovníctve a jeho ustanovení, ktoré určujú obsah poznámok s uvedením opatrení MF SR, ktoré určujú ďalšie informácie týkajúce sa postupov účtovania, účtovnej osnovy a podrobností o usporiadaní a obsahovom vymedzení položiek ako aj ich označovaní v účtovnej závierke. 
Uvádzajú informácie o použitých účtovných zásadách a účtovných metódach, a všeobecne záväzných predpisov upravujúcich uvedenú problematiku, v ktorých sú bližšie upravené. 

Vyjadrujem svoj názor:

Účtovná závierka jasne, verne a zrozumiteľne prezentuje finančnú situáciu Sociálnej poisťovne a výsledok jej hospodárenia jednotlivo aj v súvislostiach v súlade s platnými predpismi a postupmi, t.j. poskytuje verný a pravdivý obraz o skutočnostiach, ktoré sú predmetom účtovníctva a o finančnej situácii účtovnej jednotky.